**Bratislava bude hostiť medzinárodný summit SMART CITY 360**

**Bratislava, 29. apríl 2015** „Explózia inovácií a ich prenos do praxe“ je hlavné motto pripravovaného summitu SMART CITY 360 ([SMART CITY 360 Summit](http://smartcity360.org/2015/)), ktorý organizuje Európska aliancia pre inováciu ([EAI](http://eai.eu/)). Podujatie sa uskutoční v termíne **13. do 16. októbra 2015** a **bude paralelne prebiehať v Bratislave a v kanadskom Toronte**. Ambíciou tohto podujatia je prepojenie, na prvý pohľad rozdielnych svetov výskumných pracovníkov, vládnych organizácií, start-upov a súkromného sektora do jedného kooperujúceho systému.

Program summitu je koncepčne rozdelený do troch oblastí, technologickej, spoločenskej a inovačnej. Spolu vytvárajú platformu pre medzinárodnú prezentáciu vedeckej spolupráce, prepájajú výskum a prax, ale hlavne dostávajú do popredia záujmu širokej verejnosti témy ako „Smart city“ alebo „Mobilita“.

Počas trvania summitu bude v oboch mestách zároveň prostredníctvom telemosta prebiehať 13 panelových konferencií zameraných na rôzne, v súčasnosti aktuálne témy, ako E-mobilita, urbanizácia, Big Data , úspora energií a iné.

Pozvanie prijalo už vyše 100 rečníkov z viac ako 20 krajín sveta, ktorí zastupujú súkromný aj verejný sektor. O skúsenosti v danej problematike sa podelia napr. spoločnosti IBM, Ericsson, Quatar Foundation, SAVI, GENI, Create-Net, ale aj zástupcovia miest a samospráv z  Bratislavy, Viedne, Barcelony, Toronta, Montrealu. Na programe summitu sa podieľajú vládne a regionálne organizácie ako Slovenská technická univerzita v Bratislave, Centrum vedecko-technických informácií SR**,** I-Canada Alliance, Toronto University a iné.

Záštitu nad podujatím prevzal podpredseda Európskej komisie a eurokomisár pre Energetickú úniu, Maroš Šefčovič. Očakávaných je viac ako 500 účastníkov z celého sveta.

Európska aliancia pre inovácie ([EAI](http://eai.eu/)) je medzinárodná organizácia, ktorá vznikla na základe narastajúcej potreby spolupráce medzi akademickým, súkromným a verejným sektorom, ako odpoveď na otázky týkajúce sa budúcej konkurencieschopnosti Európy. Medzi členov EAI patria niektoré z najväčších svetových spoločností, vládne organizácie a vzdelávacie inštitúcie a je podporovaná svojím strategickým fórom a zoskupením svetových lídrov, ktorí určujú jej strategické smerovanie. S počtom viac ako 250 inštitucionálnych členov napojených na milióny ich zložiek spája EAI európsku komunitu a prináša jej kultúru inováciu, ktorá uznáva excelentnosť a podporuje jej inovačné aktivity. EAI je zároveň partnerom Európskej komisie na projekte [FI-Adopt](http://www.fiadopt-project.eu) , ktorý finančne, technologicky a mentorsky podporuje start-upy.